CELEX ID: 32012R0791
Publication Date: 2012-08-23

Document:
KOMISIJOS REGLAMENTAS (ES) Nr. 791/2012
2012 m. rugpjūčio 23 d.
kuriuo dėl tam tikrų su prekyba laukinės faunos ir floros rūšių egzemplioriais susijusių nuostatų iš dalies keičiamas Reglamentas (EB) Nr. 865/2006, nustatantis išsamias Tarybos reglamento (EB) Nr. 338/97 įgyvendinimo taisykles
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 2, 3 ir 4 dalis,
kadangi:
(1)
siekiant įgyvendinti tam tikras Nykstančių laukinės faunos ir floros rūšių tarptautinės prekybos konvencijos (CITES) (toliau - Konvencija) šalių konferencijos penkioliktame susitikime priimtas rezoliucijas, reikėtų tam tikras 2006 m. gegužės 4 d. Komisijos reglamento (EB) Nr. 865/2006, nustatančio išsamias Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinimo taisykles (2), nuostatas iš dalies pakeisti ir jį papildyti tam tikromis naujomis nuostatomis;
(2)
įgyvendinant Reglamentą (EB) Nr. 865/2006 sukaupta patirtis parodė, kad tam tikras jo nuostatas reikėtų iš dalies pakeisti siekiant užtikrinti, kad tas reglamentas visoje Sąjungoje būtų įgyvendinamas darniai ir veiksmingai;
(3)
reikėtų pakeisti nuostatas, susijusias su egzempliorių identifikavimo ir ženklinimo sąlygomis, tam tikrų dokumentų išdavimu atgaline data, asmeninės nuosavybės sertifikatų išdavimo sąlygomis, Sąjungoje esantiems asmeniniams arba namų ūkio daiktams ir jų reeksportui taikoma tvarka, leidimo Sąjungoje komerciniais tikslais naudoti į A priedą įtrauktus egzempliorius suteikimo sąlygomis ir išankstiniams sertifikatams taikomomis sąlygomis;
(4)
iš Reglamento (EB) Nr. 865/2006 reikėtų išbraukti 2 ir 3 straipsnius ir I-VI priedus, nes jie taps neatsiejama dalimi naujo Komisijos įgyvendinimo reglamento (ES) Nr. 792/2012 (3), kuris, įsigaliojus 2011 m. vasario 16 d. Europos Parlamento ir Tarybos reglamentui (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (4), priimtas pagal Reglamento (EB) Nr. 338/97 19 straipsnio 1 dalį;
(5)
penkioliktame Konvencijos šalių konferencijos susitikime atnaujintos standartinės nomenklatūros nuorodos, naudotinos leidimuose ir sertifikatuose nurodant mokslinius rūšių pavadinimus; todėl į šiuos pokyčius turėtų būti atsižvelgta Reglamento (EB) Nr. 865/2006 VIII priede;
(6)
todėl Reglamentas (EB) Nr. 865/2006 turėtų būti atitinkamai iš dalies pakeistas;
(7)
šiame reglamente numatytos priemonės atitinka Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 865/2006 iš dalies keičiamas taip:
1)
Preambulėje sakinys, susijęs su Reglamento (EB) Nr. 865/2006 teisiniu pagrindu, pakeičiamas taip:
„atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (5), ypač į jo 19 straipsnio 2, 3 ir 4 dalis,
2)
1 straipsnyje įterpiamos šios 4a ir 4b dalys:
„4a) kultūriniai motininiai augalai- augalų, auginamų kontroliuojamomis sąlygomis ir naudojamų dauginimui, visuma; atitinkamos valstybės narės kompetentingai valdymo institucijai, kuri konsultuojasi su kompetentinga mokslo institucija, turi būti tinkamai įrodyta, kad šie augalai:
i)išvesti laikantis CITES ir atitinkamų nacionalinių įstatymų nuostatų ir tokiu būdu, kuris nedarytų žalos rūšies išlikimui natūralioje aplinkoje, irii)laikomi pakankamais kiekiais dauginimui, kad juos reikėtų kuo mažiau papildyti laukinės gamtos egzemplioriais arba jų iš viso papildyti nereikėtų; toks papildymas turėtų būti atliekamas tik išimtiniais atvejais ir iš laukinės gamtos būtų paimama tik tiek egzempliorių, kiek reikia kultūrinių motininių augalų išteklių gajumui ir derlingumui palaikyti;4b) medžioklės trofėjus- visas gyvūnas arba lengvai atpažįstama jo dalis arba jo išvestinis produktas, nurodytas kartu su juo turimame CITES leidime arba sertifikate ir atitinkantis šias sąlygas:
i)jis neapdorotas, apdorotas arba pagamintas;ii)įgytas medžiotojui teisėtai medžiojant savo asmeninėms reikmėms;iii)importuojamas, eksportuojamas arba reeksportuojamas medžiotojo arba jo vardu, kad iš kilmės šalies galiausiai atsidurtų šalyje, kurioje yra medžiotojo nuolatinė gyvenamoji vieta;;
3)
4 straipsnis iš dalies keičiamas taip:
a)
1 dalies pirmas sakinys pakeičiamas taip:
„1. Komisijos įgyvendinimo reglamento (ES) Nr. 792/2012 (6) 2 straipsnyje nurodytos formos pildomos spausdinimo būdu.
b)
2 dalis pakeičiama taip:
„2. Įgyvendinimo reglamento (ES) Nr. 792/2012 I priedo 1-4 formose, Įgyvendinimo reglamento (ES) Nr. 792/2012 II priedo 1 ir 2 formose, Įgyvendinimo reglamento (ES) Nr. 792/2012 III priedo 1 ir 2 formose, Įgyvendinimo reglamento (ES) Nr. 792/2012 V priedo 1 ir 2 formose ir Įgyvendinimo reglamento (ES) Nr. 792/2012 2 straipsnio 4 dalyje nurodytuose papildomuose lapuose bei Įgyvendinimo reglamento (ES) Nr. 792/2012 2 straipsnio 6 dalyje nurodytose etiketėse negali būti jokių trynimų arba taisymų, nebent tų trynimų ar taisymų autentiškumą savo antspaudu ir parašu patvirtina dokumentus išdavusi valdymo institucija. Trynimų ar taisymų Įgyvendinimo reglamento (ES) Nr. 792/2012 2 straipsnio 2 dalyje nurodytuose pranešimuose apie importą ir Įgyvendinimo reglamento (ES) Nr. 792/2012 2 straipsnio 4 dalyje nurodytuose papildomuose lapuose autentiškumas taip pat gali būti patvirtintas įvežimo muitinės įstaigos antspaudu ir parašu.“;
4)
5a straipsnio pirma pastraipa pakeičiama taip:
„Kai tvarkomi formalumai, susiję su augalų egzemplioriais, kuriems pagal Reglamento (EB) Nr. 338/97 priede pateiktas A, B, C ir D priedų aiškinimo pastabas nebegalioja Konvencijos ar to reglamento nuostatose numatyta išimtis, kurią taikant tokie egzemplioriai buvo teisėtai importuojami ir eksportuojami, Įgyvendinimo reglamento (ES) Nr. 792/2012 I ir III priedų formų 15 skiltyje, Įgyvendinimo reglamento (ES) Nr. 792/2012 II priedo formų 4 skiltyje ir Įgyvendinimo reglamento (ES) Nr. 792/2012 V priedo formų 10 skiltyje nurodytina šalis gali būti šalis, kurioje tiems egzemplioriams išimtis nebetaikoma.“;
5)
6 straipsnis pakeičiamas taip:
„6 straipsnis
Formų priedai
1. Jei prie kurios nors Įgyvendinimo reglamento (ES) Nr. 792/2012 2 straipsnyje nurodytos formos pridedamas priedas sudaro neatskiriamą jos dalį, šis faktas ir priedo puslapių skaičius aiškiai nurodomi atitinkamame leidime arba sertifikate, o kiekviename priedo puslapyje nurodoma:
a)
leidimo arba sertifikato numeris bei išdavimo data;
b)
leidimą ar sertifikatą išdavusios valdymo institucijos spaudas arba antspaudas ir parašas.
2. Jei Įgyvendinimo reglamento (ES) Nr. 792/2012 2 straipsnio 1 dalyje nurodytos formos naudojamos daugiau kaip vienai siuntoje esančiai rūšiai, pridedamas priedas, kuriame ne tik pateikiama šio straipsnio 1 dalyje reikalaujama informacija, bet ir dėl kiekvienos siuntoje esančios rūšies papildomai užpildomos atitinkamos formos 8-22 skiltys ir tuščios vietos 27 skiltyje, kur nurodoma „faktiškai importuotas arba (re)eksportuotas kiekis ir (arba) neto masė“ ir atitinkamais atvejais - „negyvų gyvūnų skaičius atvykus“.
3. Jei Įgyvendinimo reglamento (ES) Nr. 792/2012 2 straipsnio 3 dalyje nurodytos formos naudojamos daugiau kaip vienai rūšiai, pridedamas priedas, kuriame ne tik pateikiama šio straipsnio 1 dalyje reikalaujama informacija, bet ir dėl kiekvienos rūšies papildomai užpildomos atitinkamos formos 8-18 skiltys.
4. Jei Įgyvendinimo reglamento (ES) Nr. 792/2012 2 straipsnio 5 dalyje nurodytos formos naudojamos daugiau kaip vienai rūšiai, pridedamas priedas, kuriame ne tik pateikiama šio straipsnio 1 dalyje reikalaujama informacija, bet ir dėl kiekvienos rūšies papildomai užpildomos atitinkamos formos 4-18 skiltys.“;
6)
7 straipsnis papildomas šia 5 dalimi:
„5. Eksporto leidimuose ir reeksporto sertifikatuose yra nurodomas kiekis ir jie patvirtinami eksporto arba reeksporto šalies pareigūno parašu ir antspaudu eksporto patvirtinimui skirtoje dokumento vietoje. Jei eksporto metu eksporto dokumentas nebuvo patvirtintas, importuojančios šalies valdymo institucija turėtų susisiekti su eksportuojančios šalies valdymo institucija, kad, atsižvelgdama į švelninančias aplinkybes arba dokumentus, nuspręstų, ar dokumentas yra priimtinas.“;
7)
8 straipsnio 1 dalies pirma pastraipa pakeičiama taip:
„1. Dokumentai išduodami ir naudojami vadovaujantis šio reglamento ir Reglamento (EB) Nr. 338/97, ypač jo 11 straipsnio 1-4 dalių, nuostatomis bei laikantis juose nustatytų sąlygų. Išduodami leidimai ir sertifikatai gali būti popieriniai arba elektroniniai.“;
8)
11 straipsnio 3 dalies pirma pastraipa pakeičiama taip:
„3. Pagal 48 ir 63 straipsnį išduoti sertifikatai yra operacijoms skirti sertifikatai, nebent egzemplioriai, dėl kurių išduotas sertifikatas, turi individualią ilgalaikę žymę arba, neįmanomų pažymėti negyvų egzempliorių atveju, jie yra identifikuojami kitomis priemonėmis.“;
9)
15 straipsnio 3a dalis pakeičiama taip:
„3a. Su asmeninėje nuosavybėje esančiais gyvais gyvūnais, kurie yra įgyti teisėtai, laikomi tik asmeniniams nekomerciniams tikslams ir kuriems pagal 2 dalies antrąją pastraipą išduotas importo leidimas, susijusi komercinė veikla, kaip numatyta Reglamento (EB) Nr. 338/97 8 straipsnio 1 dalyje, yra draudžiama dvejus metus nuo leidimo išdavimo datos ir tuo laikotarpiu išimtys A priede išvardytų rūšių egzemplioriams, kaip nustatyta to reglamento 8 straipsnio 3 dalyje, nedaromos.
Importo leidimų, kurie pagal 2 dalies antrąją pastraipą išduodami dėl tų asmeninėje nuosavybėje esančių gyvų gyvūnų ir Reglamento (EB) Nr. 338/97 A priede išvardytų bei jo 4 straipsnio 5 dalies b punkte nurodytų rūšių egzempliorių, 23 skiltyje įrašoma tokia sąlyga: „nukrypstant nuo Reglamento (EB) Nr. 338/97 8 straipsnio 3 dalies arba 5 dalies, komercinė veikla, kaip numatyta to reglamento 8 straipsnio 1 dalyje, draudžiama bent 2 metus nuo šio leidimo išdavimo datos“.“;
10)
30 straipsnio 4 dalis pakeičiama taip:
„4. Jei kilnojamosios parodos egzemplioriai yra ne gyvi gyvūnai, valdymo institucija prie kilnojamosios parodos sertifikato prideda lapą su aprašu, kuriame, remiantis Įgyvendinimo reglamento (ES) Nr. 792/2012 III priede pateikto pavyzdžio 8-18 skiltimis, pateikiama visa reikalinga informacija apie kiekvieną egzempliorių.“;
11)
37 straipsnio 1 dalis pakeičiama taip:
„1. Valstybės narės teisėtai įsigytų gyvų gyvūnų, laikomų asmeniniais nekomerciniais tikslais, teisėtam savininkui gali išduoti asmeninės nuosavybės sertifikatą.“;
12)
45 straipsnio 1 dalies antra pastraipa pakeičiama taip:
„Gavusios šiuos dokumentus, valdymo institucijos atitinkamoms valdymo institucijoms nedelsdamos išsiunčia kitų valstybių narių išduotus dokumentus ir visus patvirtinamuosius dokumentus, išduotus remiantis Konvencija. Jei importuojanti šalis yra kita negu egzemplioriaus įvežimo į Sąjungą šalis, importuojančios šalies valdymo institucijoms ataskaitų teikimo tikslu nusiunčiami importo pranešimo originalai.“;
13)
52 straipsnio 1 dalis pakeičiama taip:
„1. Įgyvendinimo reglamento (ES) Nr. 792/2012 2 straipsnio 6 dalyje nurodytos etiketės naudojamos tik iš vienų tinkamai įregistruotų mokslininkų arba mokslo įstaigų pervežant kitiems nekomercinės paskirties skolinamus daiktus, dovanas ir mainams skirtus herbariumų egzempliorius, užkonservuotus, džiovintus arba įmontuotus muziejų egzempliorius ir moksliniam tyrimui skirtą gyvą augalinę medžiagą.“;
14)
56 straipsnis iš dalies keičiamas taip:
a)
1 dalies b punktas pakeičiamas taip:
„b)
kultūriniai motininiai augalai išvesti ir prižiūrimi kaip nurodyta 1 straipsnio 4a dalies apibrėžtyje.“;
b)
c punktas išbraukiamas;
c)
d punktas pakeičiamas taip:
„d)
paskiepytų augalų šakniastiebiai ir skiepai buvo dirbtinai padauginti laikantis a ir b punktų.“
d)
2 dalis pakeičiama taip:
„2. Vienos rūšies kultūriniame medelyne užaugintų medžių mediena ir kitos medžių dalys arba gaminiai iš jų laikomi dirbtinai padaugintais pagal 1 dalį.“;
15)
58 straipsnyje įterpiama nauja 3a dalis:
„3a. Jei asmuo, kurio nuolatinė gyvenamoji vieta nėra Sąjungoje, reeksportuoja asmeninius arba namų ūkio daiktus, įsigytus ne toje šalyje, kurioje yra nuolatinė jo gyvenamoji vieta, įskaitant medžioklės trofėjus, kurie yra Reglamento (EB) Nr. 338/97 A priede išvardytų rūšių egzemplioriai, jis privalo muitinei pateikti reeksporto sertifikatą.“;
16)
Įterpiamas šis 58a straipsnis:
„58a straipsnis
Asmeninių ir namų ūkio daiktų komercinis naudojimas Sąjungoje
1. Vykdyti su B priede nurodytų rūšių egzemplioriais, kurie į Sąjungą įvežami pagal 57 straipsnį, susijusią komercinę veiklą valstybės narės valdymo institucija gali leisti tik tokiomis sąlygomis:
a)
pareiškėjas turi įrodyti, kad egzempliorius įvežtas į Sąjungą bent prieš dvejus metus iki jo naudojimo komerciniais tikslais pradžios, ir
b)
atitinkamos valstybės narės valdymo įstaiga patikrinusi nustatė, kad tuo metu, kai aptariamas egzempliorius įvežtas į Sąjungą, jis galėjo būti importuotas komerciniais tikslais pagal Reglamento (EB) Nr. 338/97 4 straipsnio 2 dalį.
Kai šios sąlygos tenkinamos, valdymo institucija išduoda rašytinį patvirtinimą, kad egzempliorius gali būti naudojamas komerciniais tikslais.
2. Komercinė veikla, susijusi su A priede nurodytų rūšių egzemplioriais, kurie įvežami į Sąjungą pagal 57 straipsnį, draudžiama.“;
17)
59 straipsnyje įterpiama ši 1a dalis:
„1a. Reglamento (EB) Nr. 338/97 8 straipsnio 3 dalyje nurodytiems egzemplioriams išimtis daroma tik tuomet, jei pareiškėjas kompetentingai valdymo institucijai įrodo, kad tie egzemplioriai buvo paimti laikantis galiojančių laukinės faunos ir floros apsaugos teisės aktų.“;
18)
62 straipsnis papildomas šiais 4 ir 5 punktais:
„4)
negyviems į A priedą įtrauktų Crocodylia rūšių egzemplioriams, kurių šaltinio kodas yra D, jei jie pažymėti arba identifikuoti kitais šiame reglamente numatytais būdais;
5)
Acipenser brevirostrum rūšies ir jos hibridų ikrams, kurių šaltinio kodas yra D, jei jie laikomi pagal šį reglamentą pažymėtoje talpykloje.“;
19)
63 straipsnis papildomas šia 3 dalimi:
„3. Išankstiniai sertifikatai galioja tik kai jie yra užpildyti ir pareiškėjas sertifikato kopiją perduoda išdavusiai valdymo institucijai.“;
20)
65 straipsnio 4 dalis papildoma šiuo sakiniu:
„Tai netaikoma į šio reglamento X priedą įtrauktų rūšių egzemplioriams, nebent X priede yra pastaba, kad jie turi būti paženklinti.“;
21)
66 straipsnio 4 dalies trečia pastraipa pakeičiama taip:
„Egzemplioriams skirti sertifikatai, kilnojamosios parodos sertifikatai ir asmeninės nuosavybės sertifikatai neišduodami dėl gyvų egzempliorių, kuriems taikoma ši dalis.“;
22)
72 straipsnio 3 dalis pakeičiama taip:
„3. Vienus metus nuo Įgyvendinimo reglamento (ES) Nr. 792/2012 įsigaliojimo valstybės narės gali išduoti Reglamento (EB) Nr. 865/2006 I, III ir IV prieduose nustatytų formų importo ir eksporto leidimus, reeksporto sertifikatus, kilnojamosios parodos sertifikatus ir asmeninės nuosavybės sertifikatus, II priede nustatytos formos pranešimus apie importą ir V priede nustatytos formos ES sertifikatus.“;
23)
VIII priedas pakeičiamas šio reglamento priedo tekstu;
24)
IX priedo 2 dalis iš dalies keičiama taip:
a)
R kodą atitinkanti eilutė pakeičiama taip:
„R Kontroliuojamoje aplinkoje užaugintų gyvūnų, kurie iš natūralios gamtos paimti kaip kiaušiniai arba jaunikliai, nes tikimybė, kad joje jie išgyventų iki suaugusio amžiaus, yra labai maža, egzemplioriai“;
b)
D kodą atitinkanti eilutė pakeičiama taip:
„D Į A priedą įtraukti gyvūnai, komerciniais tikslais išveisti nelaisvėje atliekant į CITES sekretoriato registrą įtrauktas operacijas, kaip numatyta Konf. 12.10 rezoliucijoje (Red. CoP15), ir į A priedą įtraukti augalai, komerciniais tikslais dirbtinai padauginti remiantis Reglamento (EB) Nr. 865/2006 XIII skyriumi, taip pat ir jų dalys bei išvestiniai produktai“;
c)
C kodą atitinkanti eilutė pakeičiama taip:
„C Nelaisvėje pagal Reglamento (EB) Nr. 865/2006 XIII skyrių išveisti gyvūnai ir jų dalys bei išvestiniai produktai“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. rugsėjo 27 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. rugpjūčio 23 d.

EuroVoc Classification:
Level 1: 100147
100155
Level 2: 100194
100242
100243
Level 3: 2825
3584
3150
All Descriptors: 2826
2827
3584
865